text: Den ene kom ind bag tremmer, de to andre fik lov at gå igen 
  13 april 2016 kl. 15.16
  Tre unge blev taget med tyvekoster efter indbrud i Gråsten onsdag morgen.. Den ene er nu bag tremmer, de to andre er ude i friheden.
  
  Takket være en vaks borger der slog alarm, lykkedes det politiet kl. 5.29 i morges at anholde tre unge mænd i en bil, hvori der var tyvekoster fra et indbrud begået kort forinden i en tøjforretning på Nygade i Gråsten.
  Mens to af dem blev løsladt igen, blev den tredje, en 23-årig ung mand fra Fredericia, onsdag formiddag fremstillet i grundlovsforhør, hvor han blev varetægtsfængslet i fire uger.
  Det har ikke i skrivende stund været muligt at få oplyst, hvorfor de to andre blev løsladt fra politiets varetægt uden at de blev fremstillet for en dommer.
  